ტერამოს უნივერსიტეტი

ტერამოს უნივერსიტეტი (იტალ.: Università degli Studi di Teramo) — სახელმწიფო სამეცნიერო-კვლევითი უნივერსიტეტი, რომელიც მდებარეობს ტერამოში, იტალიაში. აკადემიური დაწესებულება ოფიციალურად 1993 წელს დაარსდა. ისტორია ტერამოს უნივერსიტეტის სათავეები ჩიეტი-პეზარის დ'ანუნციოს უნივერსიტეტში მდგომარეობს,რომელიც კერძო საგანმანათლებლო დაწესებულებაა და 1955 წელს დაარსდა. მომდევნო ათწლეულის განმავლობაში ეს დაწესებულება გადაიქცა მრავალკამპუსიან უნივერსიტეტად, რომელიც მოიცავდა აბრუცოს რეგიონს, ჩიეტის, პეზარასა და ტერამოს ლოკაციებს. 1965 წელს იმდროინდელმა განათლების მინისტრმა ლუიჯი გუიმ კონსორციუმი აღიარა, რაც წევრ კამპუსებს სახელმწიფოს მიერ აღიარებული უნივერსიტეტური პროგრამების შეთავაზების საშუალებას აძლევდა. ტერამოს კამპუსს თავდაპირველად კონსორციუმის იურიდიული ფაკულტეტი დაემატა, 1969 წელს კი პოლიტიკურ მეცნიერებათა ფაკულტეტი, ხოლო 1989 წელს ვეტერინარული მედიცინის ფაკულტეტი. ტერამოს უნივერსიტეტი 1993 წელს დამოუკიდებელი სუბიექტი გახდა. საქმიანობა კამპუსები 2025 წლის მდგომარეობით, უნივერსიტეტი გთავაზობს 23 საბაკალავრო და 20-ზე მეტ სამაგისტრო პროგრამას, რომლებიც ხუთ ფაკულტეტზეა განაწილებული. პროგრამების უმეტესობა ხორციელდება კოსტე სანტ'აგოსტინოს კამპუსზე, 500 000 კვადრატული მეტრის ფართობის ობიექტზე, სადაც სტუდენტებისთვის ასევე გათვალისწინებულია საუნივერსიტეტო მედია და კინოთეატრი. ვეტერინარული მედიცინის პროგრამა ბოლო სამი წელი ისწავლება უნივერსიტეტის ვეტერინარულ სასწავლო საავადმყოფოში, 100 000 კვადრატული მეტრის კამპუსზე. საავადმყოფოს მშენებლობა ექვსი წელი გაგრძელდა და 9,5 მილიონი ევრო დაჯდა, რაც უნივერსიტეტმა საკუთარი სახსრებით დაფინანსა. 2010 წელს ფაკულტეტი გახდა ვეტერინარული განათლების ევროპული ასოციაციის წევრი, ასოციაციისა, რომელიც აერთიანებს ევროკავშირის უმაღლეს სტანდარტებს მიღწეულ ვეტერინარულ სასწავლო დაწესებულებებს. სტუდენტური ცხოვრება ტერამოს უნივერსიტეტის სტუდენტები მართავენ კამპუსის რადიოს — „რადიო ფრეკვენცია" (Radio Frequenza). ყოველწლიურად „რადიო ფრეკვენცია" მთელი ევროპის სტუდენტური რადიოსადგურებთან ერთად ატარებს 24-საათიან კომემორაციას ანტონიო მეგალიცისა და ბარტოშ ორენტ-ნიძიელსკის ხსოვნისადმი — ორი რადიოჟურნალისტისა, რომლებიც 2018 წელს სტრასბურგის თავდასხმაში დაიღუპნენ.. ფინანსური დახმარება უნივერსიტეტში სწავლის მსურველი როგორც ადგილობრივი, ისე საერთაშორისო სტუდენტებისთვის ხელმისაწვდომია რამდენიმე სტიპენდია. სამეცნიერო-კვლევითი საქმიანობა 2025 წლის მარტის მდგომარეობით, ტერამოს უნივერსიტეტის ფაკულტეტისა და პერსონალის კვლევითი საქმიანობის შედეგად გამოქვეყნებულია 5600-ზე მეტი სამეცნიერო ნაშრომი, რომლებიც 132800-ზე მეტჯერ არის ციტირებული. უნივერსიტეტის კვლევებმა საერთაშორისო მედიის ყურადღება მიიქცია, მათ შორის კლონირების, მწერების საკვებად გამოყენებისა და მუსოლინის მმართველობის პერიოდში ქალებზე განხორციელებული არასაჭირო იძულებითი ჰოსპიტალიზაციის შედეგების თემებზე. ტერამოს უნივერსიტეტი ასევე თანამშრომლობდა იტალიის გეოფიზიკისა და ვულკანოლოგიის ეროვნულ ინსტიტუტთან და სამეცნიერო-კვლევით, სამკურნალო-პროფილაქტიკურ სამეცნიერო ინსტიტუტთან. 2019 წელს, აფრიკის დაწესებულებებთან თანამშრომლობის გაღრმავების ვალდებულების ფარგლებში, ტერამოს უნივერსიტეტმა ხელი მოაწერა შეთანხმებას 29 აფრიკულ უნივერსიტეტთან სტუდენტ-მკვლევარების მობილობის ხელშეწყობის მიზნით. აგრეთვე იხილეთ ტერამოს პროვინცია სქოლიო რესურსები ინტერნეტში University of Teramo Website (in Italian, English, French, and German)